— З цікавасцю спасцігаў агранамію. З калгаса атрымліваў 36 рублёў стыпендыі, і з сябрамі ў вольны час выгружаў вагоны. Дапамагаў мне і дзядзька Раман. У час вучэбнай практыкі ў чырвонабярэжскай гаспадарцы Жлобінскага раёна сціртавалі салому. Механізатары падвозілі копы і капакідальнікамі ўкладвалі. За месяц зарабіў 700 рублёў і купіў футравую шубу, модныя туфлі на платформе, у майстэрні заказаў штаны клёш. Прыехаў дамоў у Прыбалавічы ў абноўках.